Komisijos reglamentas (EB) Nr. 3048/93
1993 m. lapkričio 4 d.
iš dalies keičiantis Reglamentą (EEB) Nr. 675/88, nustatantį išsamias pagalbos tam tikrų ryžių veislių auginimui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [1] su paskutiniais pakeitimais, padarytais Reglamentu (EEB) Nr. 1544/93 [2], ypač į jo 8a straipsnio 5 dalį,
kadangi Reglamentas (EEB) Nr. 675/88 [3] nustatė išsamias pagalbos tam tikrų ryžių veislių auginimui įgyvendinimo taisykles;
kadangi norint užtikrinti našų schemos veikimą, turėtų būti nustatytos stebėjimo priemonės, kurios užtikrintų, kad pagalba būtų teikiama tik už tuos plotus ir produktus, už kuriuos yra teisė gauti tokią pagalbą; kadangi pareiškėjo teisės į pagalbą už visus plotus, nurodytus suklastotoje deklaracijoje, praradimas yra per didelė bausmė; kadangi dėl to Reglamentas (EEB) Nr. 675/88 turėtų būti iš dalies pakeistas;
kadangi pakeistos taisyklės turėtų būti taikomos paraiškoms už ryžius, pasėtus 1992-1993 prekybos metais ir subrandinančius derlių 1993 m.;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 675/88 5 straipsnis pakeičiamas taip:
"5 straipsnis
1. Jei patikrinus nustatoma, kad faktinis plotas yra didesnis už nurodytą plotą paraiškoje, apskaičiuojant pagalbą, remiamasi nurodytuoju plotu.
2. Jei patikrinus nustatoma, kad faktinis plotas yra mažesnis už nurodytą plotą paraiškoje, apskaičiuojant pagalbą, remiamasi faktiškai nustatytu plotu. Tačiau, išskyrus force majeure atvejus, faktiškai nustatytas plotas sumažinamas:
- nustatytu skirtumu, padauginus iš dviejų, jei tas skirtumas sudaro daugiau kaip 2 % arba 2 hektarus, bet ne daugiau kaip 10 % nustatyto ploto,
- 30 %, jei nustatytas skirtumas sudaro daugiau kaip 10 %, bet ne daugiau kaip 20 % nustatyto ploto.
Jei skirtumas sudaro daugiau kaip 20 % nustatyto ploto, arba jei nustatoma, kad deklaracija buvo suklastota sąmoningai arba dėl didelio aplaidumo, jokia pagalba neskiriama.
Ši dalis taikoma nepažeidžiant jokių tolesnių nacionalinėje teisėje numatytų sankcijų."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1993 m. liepos 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. lapkričio 4 d.